શાહરુખ ખાન હાલમાં ‘ફૅન’ પ્રમોટ કરી રહ્યો છે અને એ દરમ્યાન તેણે યુવાન ઍક્ટરોને કામ નહીં મળે તો નિરાશ ન થવાનું જણાવ્યું છે. શાહરુખને જ્યારે પ્રત્યુશા બૅનરજીએ કરેલા સુસાઇડ વિશે પૂછવામાં આવ્યું ત્યારે તેણે કહ્યું હતું કે ‘જો તમને તમે ધારેલી સફળતા ન મળે તો નિરાશ થવાની જરાય જરૂર નથી. દરેકના સારા અને ખરાબ દિવસો આવે જ છે એથી ખરાબ દિવસો વિશે વિચારવાની જરૂર નથી. જો તમારામાં કામ કરવાની આવડત હશે તો આજે નહીં ને કાલે તમને કામ મળશે જ. જ્યારે તમે તમારી મુસાફરી શરૂ કરો છો ત્યારે કોઈ વ્યક્તિને તમારામાં કંઈક અલગ આવડત છે એ દેખાશે અને એ જ તમને સફળ બનાવશે. જો તમે એક સારા ઍક્ટર છો તો તમને કામ કેમ ન મળે? જો કામ ન મળતું હોય તો તમારે નિરાશ થવાની જરૂર નથી. જો તમે ટૅલન્ટેડ હશો તો તમને કામ મળશે જ અને જો નહીં હો તો તમારે એનો સ્વીકાર કરવો જોઈએ અને તમને જે મળે છે એમાં ખુશ રહેવું જોઈએ.’